Edu Fuzz trasllada el seu Mundo singular al Centre Cultural Mario Monreal
31 de maig 2022

L'artista Edu Fuzz exposa en el Centre Cultural Mario Monreal de Sagunt (carrer Roma, 9) el seu nou treball: _Mundo singular_. La mostra s'inaugurarà este dijous, 2 de juny, a les 19.00 hores i podrà visitar-se gratuïtament fins al pròxim 2 de juliol de dilluns a dissabte en horari de 9.00 a 21.00 hores.

_Mundo singular_ reunix les últimes obres creades per Edu Fuzz i que mostren aquelles situacions, personatges, vivències i imaginacions de l'entorn de l'autor. Són quadres carregats de violència, de color, de velocitat, dibuixos que mostren personatges retorçuts, allunyats dels cànons de bellesa de la nostra societat, i que ressalten la lletjor per a ensenyar-nos, de sobte, una realitat que ja no ens sorprén; imatges amb les quals xoca la nostra retina i que assimilem com les notícies de successos.

Els quadres d’Edu Fuzz tenen la immediatesa de l’_Art_ _Brut_, la violència del _dripping_, la força del punk, i la tensió vandàlica del grafiti. Parlen d'immediatesa, però també de meditació, d'observar el ràpid entorn exterior per a endinsar-se en el seu meditat món interior, el _Mundo singular_ del cas estrany, de l'única cosa, d’allò rar, però que en realitat és el nostre entorn diari. La transgressió ja no existix, només ens espanta el fem, la «_trashgresión_». En el fons subjau un missatge a qui visita la mostra: «Penja el teu mòbil i mira al voltant», segons escriu Ximo Vidal.

Esta exposició forma part de la programació trimestral impulsada per la Regidoria de Cultura de l'Ajuntament de Sagunt.

![](/media/ffupnwk3/c2_mundosingular_edufuzz.jpg?width=850&height=849.034090909091)

*   [](http://www.facebook.com/sharer.php?u=https://aytosagunto.es/va/actualitat/edu-fuzz-trasllada-el-seu-mundo-singular-al-centre-cultural-mario-monreal/ "Facebook")
*   [](http://twitter.com/share?url=https://aytosagunto.es/va/actualitat/edu-fuzz-trasllada-el-seu-mundo-singular-al-centre-cultural-mario-monreal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/edu-fuzz-trasllada-el-seu-mundo-singular-al-centre-cultural-mario-monreal/ "Linked In")
*   [](mailto:?body=https://aytosagunto.es/va/actualitat/edu-fuzz-trasllada-el-seu-mundo-singular-al-centre-cultural-mario-monreal/)